PREDNÁŠKA SZVK VYHNE február 2010

Ústava Slovenskej republiky zaručuje občanom Slovenskej republiky rad práv, z nich výnimočné postavenie majú základné práva a slobody, pretože majú povahu prirodzených práv a slobôd. Patrí k nim aj právo na spravodlivé a uspokojivé pracovné podmienky (čl. 36) a špecifické právo na ochranu bezpečnosti a zdravia pri práci [čl. 36 písm. c)]. Domáhať sa tohto práva možno podľa čl. 51 ods. 1 ústavy len v medziach zákonov, ktoré tieto ustanovenia vykonávajú, tzn. najmä v hraniciach zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení zákona č. 309/2007 Z. z. (ďalej len „zákon č. 124/2006 Z. z.“). Na túto zákonnú úpravu nadväzuje rad ďalších právnych predpisov medzi ktoré patrí aj Nariadenie vlády Slovenskej republiky č. 387/2006 Z.z. o požiadavkách na označenie, symboly a signály na zaistenie bezpečnosti a ochrany zdravia pri práci a Nariadenie vlády Slovenskej republiky č. 395/2006 Z. z. o minimálnych požiadavkách na poskytovanie a používanie osobných ochranných pracovných prostriedkov. Nariadenia vlády transponujú príslušné smernice Európskeho spoločenstva v plnom rozsahu do  systému všeobecne záväzných právnych úprav SR v súlade s zákonom č.19/2002 Z.z. podľa ktorého je vláda Slovenskej republiky oprávnená vydávať aproximačné nariadenia podľa Európskej dohody o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej v oblasti ochrany pracovníkov na pracovisku.

Nariadenie vlády Slovenskej republiky 387/2006 Z.z. o požiadavkách na označenie, symboly a signály na zaistenie bezpečnosti a ochrany zdravia pri práci
  
Problematiku bezpečnostného a zdravotného označenia na pracovisku rámcovo upravuje zákon   č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov, v ktorom sa ustanovuje povinnosť zamestnávateľa zreteľne označovať pracoviská a zariadenia, ktoré môžu ohroziť alebo poškodiť zdravie zamestnanca a používať označenia, symboly a signály na zaistenie bezpečnosti a ochrany zdravia pri práci.

Prijatie uvedenej právnej úpravy bolo v dôsledku zrušením zákona Národnej rady Slovenskej republiky  č. 330/1996 Z. z. o bezpečnosti a ochrane zdravia pri práci v znení neskorších predpisov, čím podľa MPSVaR stratilo právnu oporu v tom čase platné nariadenie vlády Slovenskej republiky  č. 444/2001 Z. z. o požiadavkách na používanie označenia, symbolov a signálov na zaistenie bezpečnosti a ochrany zdravia pri práci, ktoré transponovalo smernicu Rady č. 92/58/EHS o minimálnych požiadavkách na zaistenie bezpečnostných a zdravotných označení pri práci.  
Účelom uvedenej právnej úpravy  je určenie všeobecných minimálnych požiadaviek na bezpečnostné a zdravotné označenie, minimálnych všeobecných požiadaviek na značky, minimálnych požiadaviek na špecifické označenie a signály a informovanie zamestnancov a zástupcov zamestnancov o opatreniach týkajúcich sa bezpečnostného a zdravotného označenia používaného na pracovisku.
Nariadenie vlády č. 387/2006 Z.z. ustanovuje minimálne požiadavky na zaistenie bezpečnostného a zdravotného označenia na pracovisku a podmienky pri používaní označenia, symbolov a signálov na zaistenie bezpečnosti a ochrany zdravia pri práci. Týmto nariadením vlády sa zabezpečuje aj povinnosť  v zmysle § 7 zákona o bezpečnosti a ochrane zdravia pri práci informovať a oboznamovať zamestnancov a zástupcov zamestnancov pre bezpečnosť a ochranu zdravia pri práci o opatreniach týkajúcich sa bezpečnostného a zdravotného označenia a ich účasť na riešení problematiky bezpečnostného a zdravotného označenia. 
K § 1 
Týmto ustanovením sa vymedzuje  predmet nariadenia vlády, ktorým sú požiadavky na používanie označenia, symbolov a signálov na zaistenie bezpečnosti a ochrany zdravia pri práci a ustanovuje sa, na ktoré označenie sa nariadenie vlády nevzťahuje. 
 	Bezpečnostné a zdravotné označenie pri práci je označenie, ktoré sa vzťahuje na konkrétny predmet, činnosť alebo situáciu a poskytuje pokyny alebo informácie potrebné na zaistenie bezpečnosti a ochrany zdravia pri práci podľa potreby prostredníctvom značky, farby, svetelného označenia alebo akustického signálu, slovnej komunikácie alebo ručných signálov.
K § 2 
Zamestnávateľovi sa týmto ustanovením ukladá všeobecná povinnosť zabezpečiť bezpečnostné a zdravotné označenia na pracovisku, kde existuje ohrozenie života a zdravia a kde sa nebezpečenstvo nedá odstrániť alebo dostatočne znížiť prostriedkami kolektívnej ochrany alebo opatreniami, metódami alebo postupmi používanými pri organizácii práce. Zamestnávateľ je povinný vydať pokyny, ktoré vysvetľujú význam bezpečnostného a zdravotného označenia pri práci na pracovisku a v jeho priestoroch, najmä toho, ktoré obsahuje slová a ktoré určuje všeobecný spôsob a osobitný spôsob správania.
 Určuje sa používanie označenia platného v cestnej, železničnej, riečnej, námornej alebo leteckej doprave, ak sa táto doprava používa na pracovisku. 
  
K § 3 
 	Ustanovujú sa všeobecné minimálne požiadavky, ktoré musí spĺňať bezpečnostné a zdravotné označenie a značky obsiahnuté v prílohách č. 1 – č. 9 nariadenia vlády 
  
K § 4, 5, 6 
Deklaruje prebratie právnych aktov Európskych spoločenstiev týkajúcich sa danej problematiky. Nariadenie vlády Slovenskej republiky o požiadavkách na  označenie, symboly a signály na zaistenie bezpečnosti a ochrany zdravia pri práci je v súlade so zákonom č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov.
Ustanovuje sa zrušenie nariadenia vlády Slovenskej republiky č. 444/2001 Z. z. o  požiadavkách na používanie označenia, symbolov a signálov na zaistenie bezpečnosti a ochrany zdravia pri práci.
Stanovuje termín účinnosti 1.júla 2006 

K prílohe č. 1 
Ustanovujú sa všeobecné minimálne požiadavky na bezpečnostné a zdravotné označenie vrátane podmienok ich  používania a   ich vzájomnej zámeny a kombinácií. Ustanovujú sa trvalé a dočasné označenia, bezpečnostné farby pre určité typy označenia,  požiadavky na vhodné vnímanie označenia pri ich umiestňovaní, požiadavky na čistenie, udržiavanie, kontrolovanie, opravovanie a vymieňanie značiek a signalizačných zariadení a ich udržiavania vo funkčnom stave. 
Ustanovuje sa aj povinnosť pre zamestnávateľa označovať plochy, miestnosti alebo uzavreté priestory na skladovanie nebezpečných látok a prípravkov vhodnou výstražnou značkou. 
  
K prílohe č. 2 
Ustanovujú sa všeobecné minimálne požiadavky na značky, ich vlastnosti a podmienky používania. Ustanovujú sa zákazové, výstražné, príkazové značky, značky pre núdzový východ, únikovú cestu, miesto prvej pomoci a značky požiarnej ochrany s ich graficky vyobrazením. Ustanovuje sa, aby piktogramy na značkách boli čo najjednoduchšie a aby obsahovali len nevyhnutné podrobnosti; nepatrná odlišnosť sa povoľuje, ak vyjadrujú rovnaký význam. 
  
K prílohe č. 3 
Ustanovujú sa minimálne požiadavky na označenie nádob a potrubí, okrem nádob používaných pri práci krátkodobo a ktorých obsah sa počas práce často mení. Ustanovuje sa označenie nádob obsahujúcich nebezpečné látky a prípravky, nádob používaných na skladovanie týchto nebezpečných látok a prípravkov, ako aj potrubných rozvodov a vedení, ktoré obsahujú alebo dopravujú také látky určitým piktogramom alebo symbolom. Určuje sa spôsob a miesto označovania nádob a rozvodných potrubí a vedení, ako aj skladov nebezpečných látok a prípravkov.
  
K prílohe č. 4 
Ustanovujú sa minimálne požiadavky na označenie a umiestnenie zariadenia používaného na ochranu pred požiarmi. Červená farba je určená na označenie požiarnotechnického zariadenia, ako aj na označenie miesta, na ktorom sa toto zariadenie nachádza. Ustanovujú sa značky požiarnej ochrany, ktoré sa použijú na vyznačenie miesta uloženia požiarnotechnického zariadenia. 
  
K prílohe č. 5 
Ustanovujú sa minimálne požiadavky na vyznačenie prekážok, nebezpečných miest a komunikácii na pracovisku. Určuje sa farba a spôsob takého vyznačenia so zreteľom na farbu podkladu. 
Pri označení prekážok žltá a čierna alebo červená a biela.  Pri označení komunikácii prednostne biela alebo žltá.
  
K prílohe č. 6 
Ustanovujú sa minimálne požiadavky na svetelné označenie. Určujú sa základné vlastnosti, ktoré musí svetelné označenie spĺňať, aby bolo dostatočne rozpoznateľné a kontrastné so zreteľom na okolité prostredie. Konkretizujú sa osobitné pravidlá používania, napr. prioritu používania vysielaného prerušovaného signálu pred neprerušovaným, podmienky používania prerušovaného svetelného signálu namiesto akustického signálu alebo súčasného používania oboch signálov. Ustanovuje sa požiadavka, že zariadenie na vysielanie prerušovaného svetelného signálu  pre prípad vážneho ohrozenia musí byť pod odborným dohľadom a musí byť vybavené pomocným svietidlom. 
  
K prílohe č. 7 
Ustanovujú sa minimálne požiadavky na akustické signály. Určujú sa vlastnosti používaného akustického signálu, napr. hladinu zvuku, dĺžku impulzu a intervalov medzi impulzmi alebo skupinami impulzov, výšku frekvencie zvuku pri označení vyššej miery nebezpečenstva. Pre evakuáciu sa predpisuje neprerušovaný akustický signál. 
  
K prílohe č. 8 
Ustanovujú sa minimálne požiadavky na slovnú komunikáciu. Určujú sa všeobecné a osobitné pravidlá používania slovnej komunikácie vrátane použitia slov pre slovnú komunikáciu, ktoré sa musia požívať namiesto ručných signálov alebo spolu s ručnými signálmi.   

K prílohe č. 9
Upravujú sa minimálne požiadavky na používanie ručných signálov. V tabuľke sa ustanovuje význam jednotlivých ručných kódovaných signálov, popisuje sa slovne ich význam a jednotlivé ručné signály sú graficky zobrazené.
  
K prílohe č. 10 
V súlade so zákonom č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov sa uvádza  vykonávaný právny akt Európskych spoločenstiev – smernica Rady 92/58/EHS z 24 júna 1992 o minimálnych požiadavkách na zaistenie bezpečnostných a/alebo zdravotných označení pri práci (deviata samostatná smernica v zmysle článku 16 ods. 1 smernice 89/391/EHS) publikovaná v Mimoriadnom vydaní  Úradného vestníka EÚ v roku 2004, ktorá sa týmto nariadením vlády transponuje. 

Nariadenie vlády Slovenskej republiky č 395/2006 Z.z. o minimálnych požiadavkách na poskytovanie a používanie osobných ochranných pracovných prostriedkov

Bezpečnosť a ochrana zdravia pri práci (ďalej len „BOZP“) býva pomerne často zabezpečovaná pomocou doplnkového opatrenia, ktorým je používanie osobných ochranných pracovných prostriedkov (ďalej len „OOPP“).

Základnú právnu úpravu poskytovania a zaobchádzania s  OOPP ustanovuje § 6 ods. 2 zákona č. 124/2006 Z. z. Podľa tohto ustanovenia zamestnávateľ na zaistenie BOZP prostredníctvom OOPP „je povinný:

a) vypracovať zoznam poskytovaných osobných ochranných pracovných prostriedkov na základe posúdenia rizika a hodnotenia nebezpečenstiev vyplývajúcich z pracovného procesu a z pracovného prostredia, 

b) bezplatne poskytovať zamestnancom, u ktorých to vyžaduje ochrana ich života alebo zdravia, potrebné účinné osobné ochranné pracovné prostriedky a viesť evidenciu o ich poskytnutí,
 
c) udržiavať osobné ochranné pracovné prostriedky v používateľnom a funkčnom stave a dbať o ich riadne používanie“.

Zamestnanci sú povinní podľa § 12 ods. 2 písm. f) zákona č. 124/2006 Z. z. „používať určeným spôsobom pridelené osobné ochranné pracovné prostriedky“.

Nariadenie vlády Slovenskej republiky č. 395/2006 Z. z. o minimálnych požiadavkách na poskytovanie a používanie osobných ochranných pracovných prostriedkov nadväzuje na túto základnú právnu úpravu vykonanú zákonom č. 124/2006 Z. z. Nariadenie vlády SR č. 395/2006 Z. z. ustanovuje povinný minimálny štandard ochrany bezpečnosti a zdravia prostredníctvom OOPP. Takto ustanovený štandard môžu povinné subjekty zlepšovať, ale určite nie obchádzať alebo čiastočne či úplne nevykonávať.

Na používanie osobných ochranných pracovných prostriedkov sa okrem nariadenia vlády SR č. 395/2006 Z. z. vzťahujú a bližšie požiadavky upravujú aj Slovenské technické normy. 
Prostredníctvom OOPP sa musí chrániť bezpečnosť a zdravie zamestnancov a ďalších osôb ustanovených § 2 ods. 2 zákona č. 124/2006 Z. z. Na tieto povinné osoby, týchto zamestnancov a iné osoby sa teda vzťahuje nariadenie vlády SR č. 395/2006 Z. z. Ide o osoby v zákone taxatívne vymenované. 
Nariadenie vlády Slovenskej republiky č 395/2006 Z.z. bolo vydané Vládou Slovenskej republiky podľa § 2 ods. 1 písm. e) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov. V novodobej histórii Slovenska ide už o tretiu právnu úpravu poskytovania a používania OOPP, keď súčasne platnej právnej úprave - nariadeniu vlády SR č. 395/2006 Z. z. predchádzali:
•	vyhláška Ministerstva práce, sociálnych vecí a rodiny Slovenskej republiky č. 377/1996 Z. z. o poskytovaní osobných ochranných pracovných prostriedkov účinná od 1. januára 1997  do 31. augusta 2002 a 
•	nariadenie vlády Slovenskej republiky č. 504/2002 Z. z. o podmienkach poskytovania osobných ochranných pracovných prostriedkov účinné od 1. septembra 2002 do 30. júna 2006.

Súčasne platná právna úprava bola vydaná s prihliadnutím na skutočnosť, že zákon Národnej rady Slovenskej republiky č. 330/1996 Z. z. o bezpečnosti a ochrane zdravia pri práci v znení neskorších predpisov bol zrušený zákonom č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov. Zrušením zákona Národnej rady Slovenskej republiky č. 330/1996 Z. z. a jeho splnomocňovacieho ustanovenia § 16 ods. 1 písm. h), podľa MPSVaR stratilo právnu oporu nariadenie vlády Slovenskej republiky č. 504/2002 Z. z. o podmienkach poskytovania osobných ochranných pracovných prostriedkov, ktoré transponovalo smernicu Rady 89/656/EHS z 30. novembra 1989 o minimálnych zdravotných a bezpečnostných požiadavkách na používanie osobných ochranných prostriedkov pracovníkmi na pracovisku (tretia samostatná smernica v zmysle článku 16 ods. 1 smernice 89/391/EHS). Účelom vydania tohto NV je zabezpečiť transpozíciu uvedenej smernice. 
Cieľom NV je vytvoriť podmienky na účinnú ochranu bezpečnosti a zdravia zamestnancov na pracovisku. Nariadenie vlády Slovenskej republiky č 395/2006 Z.z. ustanovuje podmienky poskytovania osobných ochranných pracovných prostriedkov, uvádza  zoznam osobných ochranných pracovných prostriedkov, zoznam nebezpečenstiev, ktoré vzhľadom na charakter ich účinkov, expozíciu a množstvo, môžu poškodiť zdravie alebo obťažovať pri práci. Zároveň  poskytuje zoznam pracovných činností, pri ktorých sa poskytujú osobné ochranné pracovné prostriedky, ako aj zoznam kritérií na výber osobných ochranných pracovných prostriedkov. Upravuje požiadavky na ich používanie a informovanie o spôsobe používania. Vo vydanej právnej úprave je transponovaná smernica Rady 89/656/EHS aj so zreteľom na oznámenie Komisie z 30. decembra 1989 na vykonávanie smernice Rady 89/656/EHS týkajúceho sa posúdenia bezpečnostných aspektov osobných ochranných prostriedkov s cieľom ich výberu a použitia. Jej vydanie je v súlade i s medzinárodnými zmluvami, ktorými je Slovenská republika viazaná, napríklad Dohovorom Medzinárodnej organizácie práce č. 155 z roku 1981 o bezpečnosti a zdraví pracovníkov a o pracovnom prostredí.  Aplikáciou NV v praxi sa predpokladá pozitívny dopad na zlepšenie stavu bezpečnosti a ochrany zdravia pri práci ako aj na znižovanie počtu a závažnosti pracovných úrazov a chorôb z povolania.

K § 1
	Ustanovenie vymedzuje predmet právnej úpravy a definuje čo je a čo nie je osobný ochranný pracovný prostriedok v spojitosti s účelom jeho používania. Zoznam osobných ochranných pracovných prostriedkov, ako aj zoznam nebezpečenstiev, ktoré by mohli ohroziť bezpečnosť a  zdravie pri práci, sú upravené v prílohách č. 1 a 2. Osobnými ochrannými a pracovnými prostriedkami a nebezpečenstvami sú aj iné prostriedky a nebezpečenstvá, ako uvedené v týchto prílohách, a to podľa konkrétnych pracovných podmienok na vykonávaní pracovných činností, ak sú v súlade s ustanoveniami tohto nariadenia. Ustanovuje sa, ktoré prostriedky nepatria do kategórie osobných ochranných pracovných prostriedkov.

K § 2
	Ustanovuje základný predpoklad na poskytovanie osobných ochranných pracovných prostriedkov, ktorým je prednostné použitie technických prostriedkov, prostriedkov chrániacich viaceré osoby a organizačných opatrení. Zoznam prác, pri ktorých sa poskytujú osobné ochranné pracovné prostriedky, je uvedený v prílohe č. 3.
Vymedzujú sa tiež charakteristiky osobných ochranných pracovných prostriedkov v záujme účinného plnenia ochranných funkcií, ak ich zamestnanec súčasne používa viacero. Ustanovuje sa podmienka, aby poskytované osobné ochranné pracovné prostriedky boli v súlade s nariadením vlády Slovenskej republiky č. 29/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na osobné ochranné pracovné prostriedky v znení nariadenia vlády Slovenskej republiky č. 323/2002 Z. z. 
K § 3
	Ustanovením sa vymedzujú rámcové kritériá na osobný ochranný pracovný prostriedok, aby mohol plniť ochrannú funkciu. Zoznam ďalších kritérií na výber osobného ochranného pracovného prostriedku je uvedený v prílohe č. 4. Vymedzujú sa podmienky pre prípad, že ten istý osobný ochranný pracovný prostriedok používa viac zamestnancov.
K § 4
	V ustanovení sa vymedzuje postup posudzovania osobných ochranných pracovných prostriedkov tak, aby sa zabezpečil výber osobných ochranných pracovných prostriedkov primeraných nebezpečenstvám vyplývajúcim z pracovnej činnosti. Ustanovujú sa dôvody na opakované posudzovanie rizika, hodnotenie nebezpečenstiev a opakované posudzovanie, či poskytované osobné ochranné pracovné prostriedky sú vhodné z hľadiska reálneho stavu na pracovisku.
Zamestnávateľ priebežne posudzuje riziko, hodnotí nebezpečenstvá a posudzuje vhodnosť poskytovaných osobných ochranných pracovných prostriedkov podľa aktuálneho stavu relevantných podmienok.
K § 5
	Ustanovuje požiadavku, aby zamestnávateľ poskytoval osobné ochranné pracovné prostriedky podľa vlastného zoznamu, ktorý vypracuje podľa zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov. Ustanovuje požiadavky na obsah zoznamu a na prehodnocovanie zoznamu.
Zoznam poskytovaných osobných ochranných pracovných prostriedkov zamestnávateľ priebežne upravuje podľa aktuálneho stavu relevantných podmienok.
K § 6
Ustanovuje základné požiadavky na používanie a udržiavanie osobného ochranného pracovného prostriedku. 
Špecifikuje povinnosti zamestnávateľov:
•	určiť podmienky používania osobného ochranného pracovného prostriedku, najmä dobu používania
•	zamestnanca:
o	zrozumiteľne oboznámiť s nebezpečenstvami, pred ktorými ho používanie poskytnutého osobného ochranného pracovného prostriedku chráni
o	poučiť o správnom používaní tohto osobného ochranného pracovného prostriedku a podľa potreby mu poskytnúť aj praktický výcvik
o	sprístupniť tie informácie o každom type osobného ochranného pracovného prostriedku používanom u zamestnávateľa, ktoré zamestnanci potrebujú na jeho používanie

•	zamestnancovi sprístupniť tie informácie o každom type osobného ochranného pracovného prostriedku používanom u zamestnávateľa, ktoré zamestnanci potrebujú na jeho používanie
•	zabezpečovať udržiavanie osobného ochranného pracovného prostriedku najmä čistením, opravou a výmenou

K § 7,8,9
	Ustanovenia identifikujú smernicu ES, ktorá je transponovaná týmto nariadením vlády a je uvedená v prílohe č. 5, zrušuje sa doterajšia právna úprava poskytovania osobných ochranných pracovných prostriedkov a ustanovuje dátum nadobudnutia účinnosti.
K prílohe č. 1
	Uvádza zoznam osobných ochranných pracovných prostriedkov určených na ochranu bezpečnosti a zdravia pri práci. V súlade s § 1 ods. 2 tohto nariadenia vlády môžu byť týmito osobnými ochrannými pracovnými prostriedkami aj iné osobné ochranné pracovné prostriedky, ktoré nie sú uvedené v tomto zozname.
K prílohe č. 2
	Poskytuje zoznam nebezpečenstiev, ktoré vzhľadom na charakter ich účinkov, dĺžku expozície a množstvo, môžu poškodiť zdravie alebo obťažovať pri práci a možno sa pred nimi chrániť prostredníctvom osobných ochranných pracovných prostriedkov. Takými nebezpečenstvami, podľa konkrétnych pracovných podmienok, môžu byť v súlade s § 1 ods. 2 tohto nariadenia vlády aj iné nebezpečenstvá, ako sú uvedené v zozname.
K prílohe č. 3
	Uvádza zoznam prác a činnosti, pri ktorých sa poskytujú a používajú osobné ochranné pracovné pomôcky, ak sa pri ich vykonávaní vyskytujú nebezpečenstvá, ktoré môžu poškodiť zdravie zamestnanca. Podľa skutočných pracovných podmienok a v súlade s § 2 ods. 2 tohto nariadenia vlády môžu byť takými prácami a činnosťami aj iné práce a činnosti, ako sú uvedené v zozname.
K prílohe č. 4
	Poskytuje ďalšie kritéria hodnotenia, ktoré treba zohľadňovať pri výbere osobných ochranných pracovných prostriedkov.
Príloha obsahuje vybrané údaje a kritériá na hodnotenie a výber týchto osobných ochranných pracovných prostriedkov:
1. Ochranná prilba
2. Ochranné okuliare a štíty na ochranu tváre
3. Prostriedok na ochranu sluchu
4. Prostriedok na ochranu dýchacích orgánov
5. Ochranné rukavice
6. Ochranná obuv
7. Ochranný odev
8. Záchranná plávacia vesta
9. Osobný ochranný pracovný prostriedok proti pádu 
K prílohe č. 5
	V súlade so zákonom č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov, sa označuje preberaný právny akt Európskych spoločenstiev. 

1.   Porušovanie predpisov na zaistenie BOZP pri používaní označení, symbolov a signálov na pracoviskách

•	Plnenie povinnosti zamestnávateľa podľa § 2 ods. 1 NV zaistiť bezpečnostné a zdravotné označenie pri práci na pracovisku a v jeho priestoroch v súlade s týmto nariadením vlády, ak sa nebezpečenstvo nedá odstrániť alebo dostatočne znížiť prostriedkami kolektívnej ochrany alebo opatreniami, metódami alebo postupmi používanými pri organizácii práce; zamestnávateľ pritom zohľadní výsledky posudzovania rizika. je v prevažnej miere na veľmi nízkej, nedostatočnej úrovni.
•	Taktiež povinnosť zamestnávateľa presvedčiť sa o prítomnosti takého označenia je plnená nedostatočne o čom svedčia záznamy výsledkov vykonávaných kontrol zo strany dozorných orgánov organizácie.
•	Vydanie pokynov ktoré je zamestnávateľ povinný vydať, ktoré vysvetľujú význam bezpečnostného a zdravotného označenia pri práci na pracovisku a v jeho priestoroch, najmä toho, ktoré obsahuje slová a ktoré určuje všeobecný spôsob a osobitný spôsob správania (§ 2 ods.2 NV) je v prevažnej väčšine organizácií symbolické.  Organizácie sa ním snažia orgánom hlavného dozoru preukázať splnenie povinnosti podľa § 2 ods.2 NV avšak vydané pokyny sú prepísaným NV.
•	Vo viacerých prípadoch neboli otvory a priehlbne v podzemí a na povrchu  zakryté, ohradené alebo inak zabezpečené a ani označené príslušnou výstrahou upozorňujúcou na hrozbu pádu osôb. Taktiež zamestnávateľ nezaistil piktogramy na pracoviská s označením: „zákazu vstupu nepovolaných osôb, nebezpečenstvo výbuchu, príkaz na používanie prostriedkov na ochranu sluchu, rúk, dýchacích ciest, zraku, používanie ochrannej prilby, miesta prvej pomoci, prenosných hasiacich prístrojov a telefónu" .
•	 Zamestnávatelia len v minimálnom rozsahu zabezpečujú na pracovisku a v jeho priestoroch umiestnenie označenia, ktoré sa používa v cestnej premávke a doprave na dráhe. Uvedená povinnosť vyplýva okrem iného aj z ustanovenia § 7 písm. c) vyhlášky SÚBP a SBÚ č. 208/1994 Zb. o bezpečnosti práce a technických zariadení pri prevádzke, údržbe a opravách vozidiel. 
•	 Jedným z najčastejších nedostatkov zisťovaných pri prehliadkach technických zariadení je chýbajúce alebo nedostatočné a nesprávne označenie zariadení na núdzové zastavenie/ /vypnutie - ovládače. Požiadavky na vyhotovenie a umiestnenie ovládačov vo všeobecnosti upravuje § 73 ods. 4 vyhlášky SBÚ č. 29/1989 Zb. o bezpečnosti a ochrane zdravie pri práci a bezpečnosti prevádzky pri banskej činnosti a činnosti vykonávanej banským spôsobom na povrchu a § 39 ods. 4 vyhlášky SBÚ č. 50/1989 Zb. o bezpečnosti a ochrane zdravia pri úprave a zušľachťovaní nerastov.
,,Ovládač určený na použitie v mimoriadnych situáciách sa musí dať ľahko a rýchlo dosiahnuť z miesta obsluhy, musí byť výrazne označený a dobre viditeľný. Ovládače zariadení, ktorých prevádzka sa nesmie z bezpečnostných dôvodov prerušiť, musia sa označiť jednotným spôsobom."
Podrobnejšie požiadavky na montáž a vyhotovenie ovládačov určujú príslušné slovenské technické normy a to STN EN 60 204-1 Bezpečnosť strojových zariadení - čl. 10.7/10.8 a STN EN 60 439-1 Rozvádzače nízkeho napätia - čl. 7.6. 

Typy zariadenia na núdzové zastavenie sú:
•	tlačidlo tvaru hríba,
•	ťažné lanko,
•	pedál bez mechanického krytu.
Tieto zariadenia musia mať funkciu priameho rozpojenia elektrického obvodu.
Ovládacie prvky  zariadení  na  núdzové  zastavenie   musia  mať červenú farbu  so žltým podkladom.
Podľa zistení pri vykonaných prehliadkach najmä v tvare a vo farebnom vyhotovení ovládacie prvky najčastejšie nevyhovujú uvedeným požiadavkám.
Obdobnou, rovnako často sa vyskytujúcou závadou je neoznačenie jednotlivých polôh štandardných páčkových vypínačov (0 - I) a chýbajúce označenie súvisiaceho ovládaného zariadenia. Požiadavky na vyhotovenie a umiestnenie ovládačov upravuje § 73 ods. 3 vyhlášky SBÚ č. 29/1989 Zb. a § 39 ods. 3 vyhlášky SBÚ č. 50/1989 Zb..
„Ovládač musí svojím vyhotovením vylučovať možnosť samovoľného zapnutia alebo vypnutia. Nesmie dovoliť súčasné zapnutie nežiaducich funkcií a musí mať označené polohy, prípadne funkcie a zariadenia, ktoré ovláda. "
Pokiaľ sa jedná o používanie výstražných signálov na pracoviskách, situácia v tejto oblasti je celkom v rozpore s novou úpravou danej problematiky implantovanými európskymi normami a pri vykonávaní prehliadok ako aj revízií technických zariadení je potrebné zjednať nápravu.
V	súčasnosti je ako výstraha pred spustením technologických zariadení dávaný nepretržitý signál.
V	uplynulom období boli vydané STN EN 61 310-1  Požiadavky na vizuálne, akustické a dotykové signály a STN EN 981 Systémy akustickej a vizuálnej výstrahy a informačných signálov, ktoré určujú technické parametre signálov takto:
„Akustický signál výstraha pozostáva z častí s konštantnou výškou tónu,  najkratšia časť s minimálnou dĺžkou trvania 0,3 s, najviac dve odlišné dĺžky častí. Keď sú obidve časti rovnaké, opakovacia frekvencia musí byť aspoň 0,4 Hz. Zodpovedajúci vizuálny signál je žltý. Akustický signál bezpečnosť je nepretržitý zvuk konštantnej výšky trvajúci aspoň 30 s. Zodpovedajúci vizuálny signál je zelený. "

2.   Porušovanie NV SR č. 395/2006 Z.z. o minimálnych požiadavkách na poskytovanie a používanie OOPP
Chýbajúce dôkladné vyhodnotenie existujúcich nebezpečenstiev a predvídateľných nebezpečenstiev pri vyskytujúcich sa činnostiach.§ 3 ods. 1 písmeno a)
Chýbajúce dôkladné vyhodnotenie existujúcich a predvídateľných pracovných podmienok ako aj pracovného prostredia na jednotlivých pracoviskách .§ 3 ods. 1 písmeno b)
Overovanie či vybrané OOPP spĺňajú náležitosti spĺňa požiadavky podľa osobitných predpisov. (Napríklad zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov, nariadenie vlády Slovenskej republiky č. 29/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na osobné ochranné prostriedky v znení nariadenia vlády Slovenskej republiky č. 323/2002 Z. z.) tak, ako to vyžaduje § 2 ods. 4 NV. Napríklad vybavenie zamestnancov organizácií pri činnostiach súvisiacich s prípravou elektrického roznetu s ohľadom na ohrozenie elektrostatickou elektrickou energiou. 
Prideľovanie OOPP v súlade s účelom a potrebou ochrany
Vybavenie zamestnancov OOPP pri poverení vykonávaním iných tzv. náhradných prác a pri prevedení na iné pracovisko s prihliadnutím na čoraz väčší rozsah potreby vzájomnej zastupiteľnosti
Kontroly používania pridelených OOPP
Zabezpečovanie udržiavania a čistenia ....
V súlade s príslušnými ustanoveniami zákona č. 124//2006 Z.z. o bezpečnosti a ochrane zdravia pri práci a o zmene a doplnení niektorých zákonov v znení nesk. predpisov dozorované organizácie v oblasti elektrotechniky v primeranom rozsahu plnia relevantné požiadavky vykonávacích predpisov (NV SR č. 395/2006 Z.z. o minimálnych požiadavkách na poskytovanie a používanie OOPP, vyhlášky SBÚ č. 29/1989 Zb. resp. vyhlášky SBÚ č. 50/1989 Zb.) ako aj príslušných slovenských technických noriem, napr. STN 38 1981 - Ochranné a pracovné pomôcky pre elektrické stanice. Citované vyhlášky ustanovujú minimálny rozsah vybavenia elektrických prevádzkarní OOPP, ktoré musia byť podľa STN 38 1981 preskúšané v predpísaných lehotách: „ V uzavretej elektrickej stanici musí byť
dielektrický koberec,
dielektrické rukavice v puzdre,
skúšačka napätia,
skratovacia súprava,
záchranný hák,
sada bezpečnostných tabuliek,
plagát prvej pomoci pri úraze elektrickým prúdom.

Kontrola vybavenia elektrických staníc je spravidla súčasťou prehliadky vykonávanej inšpektormi oddelenia banskej bezpečnosti. V priebehu roka 2008 bolo takmer pravidlom, že v elektrických prevádzkarniach chýbali plagáty prvej pomoci pri úraze elektrickým prúdom, čo organizácie zdôvodňovali tým, že sa nedali kúpiť. Obvodný banský úrad v Banskej Bystrici túto situáciu riešil formou záväzných príkazov, na základe ktorých boli v elektrických prevádzkarniach dozorovaných organizácií dočasne vyvesené fotokópie plagátov prvej pomoci a v priebehu roka 2009, kedy už boli originálne plagáty k dispozícii, boli kópie postupne nahradené originálmi. Ďalším, občas sa vyskytujúcim nedostatkom, a to aj vo veľkých, dobre fungujúcich organizáciách, je nedodržiavanie dvojročnej lehoty určenej na preskúšanie OOPP. Z hľadiska nákladov sa jedná o sumu vo výške asi 7 euro za preskúšanie pomôcky NN a 10 euro za preskúšanie pomôcky VN za kus. V prípade dielektrických rukavíc je skúšobná lehota jeden rok a s ohľadom na zrovnateľnú cenu sa postupuje spravidla nákupom nových rukavíc. Iné nedostatky v súvislosti s prevádzkou vyhradených elektrických zariadení sa vyskytujú len zriedka. Pokiaľ sa jedná o vybavenie ostatnými OOPP ako aj elektrickými meracími prístrojmi, kontrola ich vlastnenia/vybavenie bola vždy aj súčasťou miestneho zisťovania v prípadoch vydávania oprávnení dozorovaným organizáciám na činnosti na vyhradených elektrických zariadeniach.

Predajne: 
Otváracie hodiny pre obe predajne:
Pondelok - Piatok: 8:00 - 18:30
Sobota: 09:00 - 13:00
Nedeľa: zatvorené
TOPSHOP Bratislava 
Gorkého 15 
Pozrite na mape
811 01 Bratislava 
02/ 54 434 062